આ ગ્રંથમાં 1992-1993 અને 2001-2002ના બાળસાહિત્યનું સરવૈયું પણ આપ્યું છે. વળી, મોહનભાઈ શં. પટેલ અને હરીશ નાયકે મેળવેલી બાળસાહિત્યના ક્ષેત્રની સિદ્ધિઓનો ઉલ્લેખ કર્યો છે. આમાં આલેખાયેલી પ્રશ્નોત્તરીમાં ડૉ. ઈશ્વર પરમારના બાળસાહિત્ય વિશેના વિચારો પ્રગટ થાય છે અને ગિજુભાઈના વિચારો સાથેનું સાતત્ય જોઈ શકાય છે. મોહનભાઈ પટેલના પુસ્તક‘ગુજરાતી બાળસાહિત્યનું દર્શન’નો સંપાદકીય લેખ વિચારપ્રેરક છે. જ્યારે સ્વ. નાનાભાઈ ભટ્ટે લખેલું બાળચરિત્ર‘હજરત મોહમ્મદ પયગંબર (સ.) ડૉ. રક્ષાબહેન દવેનો બાળવાર્તાસંગ્રહ“વ વાર્તાનો વ”, ડૉ. શ્રદ્ધા ત્રિવેદીના પુસ્તક ‘ગુજરાતી બાળસાહિત્ય : ખંડ I અને 2’ જેવાં પુસ્તકોની સમીક્ષા ધ્યાન ખેંચે છે. આ ઉપરાંત નટવર પટેલનું‘બાળનાટક ઝિંદાબાદ....’, હરીશ. નાયકનું‘લો, આ રહ્યાં નાટકો’ ને જાગૃતિ રામાનુજનું‘વાર્તાનો વરસાદ પુસ્તકનું એમણે કરેલું વિવેચન ડૉ. ઈશ્વર પરમારની બાળસાહિત્ય વિશેની વિભાવનાના દ્યોતક છે. તેમની શિક્ષકની ગુણગ્રાહી દૃષ્ટિનો આમાંથી પરિચય થાય છે. આ વિવેચનમાં ડૉ. ઈશ્વર પરમારે બાળસાહિત્યનાં પુસ્તકોના ભાગ્યે જ થતાં વિવેચનોમાં એક નવી ભાત પાડી છે॰